**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.10.2023, ora 08.00 – 07.10.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.10.2023, ora 07.00**

**RÂURI**

**Debitele au fost în general staționare.**

Debitele se situează la valori sub mediile multianuale lunare, cu coeficienți moduli cuprinși între 30-80%, mai mici (sub 30% din normalele lunare) pe râurile din bazinele hidrografice: Iza, Tur, Lăpuș, Crișul Negru, Arieș, Moravița, Cerna, Vedea, Tazlău, Râmnicu Sărat, Bârlad, Jijia, Bahlui, pe unii afluenți din bazinele superioare ale Mureșului și Argeșului, din bazinul superior și mijlociu al Oltului și pe râurile din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare.**

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 06-07.10.2023 **a fost în scădere, având valoarea de** **2400 m3/s**, sub media multianuală a lunii **octombrie (3850 m3/s) .**

În aval de Porţile de Fier debitele au fost în scădere pe sectorul Gruia -Călăraşi și în creştere uşoară pe sectorul Cernavodă-Tulcea.

**Debitul la intrarea în ţară** (secţiunea Baziaş) **va fi în scădere (2300 m3/s).**

În aval de Porțile de Fier debitele vor fi în scădere pe sectorul Gruia-Brăila și staţionare pe sectorul Galaţi-Tulcea.

**2.** **Situaţia meteorologică în intervalul 06.10.2023, ora 09.00 –07.10.2023, ora 06.00**

**În ţară** valorile termice diurne au scăzut ușor în majoritatea zonelor, însă vremea s-a menținut mai caldă decât în mod obișnuit pentru această dată în cea mai mare parte a teritoriului. Astfel, temperaturile maxime s-au situat între 17 grade la Ocna Șugatag, Darabani, Suceava, Huedin, Târnăveni, Joseni, Miercurea Ciuc și Întorsura Buzăului și 26 de grade la Ploiești și București-Filaret. Cerul a avut înnorări temporare, iar la începutul intervalului izolat a plouat slab în sud-estul teritoriului, apoi seara și noaptea s-a degajat treptat în toată țara. Vântul a suflat slab și moderat, cu unele intensificări pe parcursul zilei în nord-est și la munte. La ora 6 se înregistrau valori termice cuprinse între -2 grade la Miercurea Ciuc și 15 grade la Mahmudia și Constanța-dig. Dimineața și noaptea, izolat în depresiuni s-a format ceață.

**La Bucureşti** vremea s-a menținut caldă pentru această dată, astfel că temperatura maximă a fost de 24 de grade la Afumați, 25 de grade la Băneasa și 26 de grade la Filaret. Cerul a fost variabil, iar vântul a suflat slab până la moderat. La ora 6 se înregistrau 10 grade la Băneasa, 11 grade la Filaret și 12 grade la Afumați.

**3. Prognoza meteorologică în intervalul 07.10.2023, ora 09.00–08.10.2023, ora 9.00**

**În ţară,** vremea va fi mai caldă decât în mod obișnuit pentru această dată, astfel că temperaturile maxime se vor situa între 17 și 27 de grade. Cerul va fi variabil în regiunile nordice și mai mult senin în rest, iar noaptea va avea înnorări temporare în jumătatea nordică a țării, însă doar izolat va ploua slab. Vântul va sufla slab și moderat, cu intensificări temporare în zona montană (cu viteze mai mari în Carpații Orientali, unde rafalele vor depăși 70...80 km/h), dar local și în nord, est și sud-est, cu viteze în general de 40...50 km/h. Minimele termice se vor încadra între 4 și 16 grade. Dimineața și noaptea izolat va fi ceață.

**La Bucureşti** vremea va fi caldă pentru această dată, astfel că temperatura maximă va fi de 25...26 de grade. Cerul va fi mai mult senin, iar vântul va sufla slab și moderat, cu ușoare intensificări pe parcursul zilei. Minima termică va fi de 11...12 grade, mai scăzută în zona preorășenească.

***II. CALITATEA APELOR***

Nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 05.10.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10(pulberi în suspensie cu diametrul sub 10 microni).

1. **În domeniul solului şi vegetaţiei**

**Garda Forestieră Suceava** informează că în data de 05.10.2023, la ora 14:30, s-a produs un incendiu în zona localităţii Bicazu Ardelean, pe raza Ocolului Silvic Bicaz, jud. Neamț. Acesta a afectat o suprafaţă de 0,1 ha de litieră și a fost stins în aceeași zi, la ora 15:54, de către personalul silvic, pompierii civili și cetăţeni.

**Garda Forestieră Suceava** informează că în data de 02.10.2023, la ora 18:05, s-a produs un incendiu în zona localităţii Pârcovaci, pe raza Ocolului Silvic Hârlău, jud. Iași. Acesta a afectat o suprafaţă de 3 ha de vegetaţie și a fost stins în aceeași zi, la ora 23:45, de către personalul silvic, pompieri, poliţiști și cetăţeni. Au fost afectaţi cca 12500 de puieţi, paguba fiind estimată la 52 000 de lei.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**